Hoeveel keer hoor ’n mens nie hoe mense nostalgies na die goeie ou dae teruggryp wanneer hulle sukkel om met die veranderinge van ons wêreld vrede te maak nie! Net die ander aand vertel ’n oom my weer met huisbesoek hoeveel die dominees in die goeie ou dae kon doen, hoeveel tafels daar by Nagmaal was en hoe baie beeste vir die basaar geslag is, en hoe betrokke almal by die kerk was. Hy kan eenvoudig nie verstaan dat dinge nie meer so is nie.
Ek kan nie help nie om hieraan te dink wanneer ek die inhoud van hierdie maand se uitgawe deurlees. Jare gelede sou dit amper ondenkbaar gewees het dat in ’n voorbladartikel in Die Hervormer gevra word na ’n Christelik-etiese perspektief op massa-aksie en protes. Maar helaas, die wêreld het verander. Kyk maar net TV-nuus. Ons sien deesdae gereeld hoe duisende mense regoor die wêreld in massa-aksies die strate invaar uit protes oor ’n verskeidenheid sake. Die werklikheid is dat mense wat vasgeloop en in die steek gelaat voel deur demokrasie meer en meer van massaoptrede gebruik maak om hul stem te laat hoor.
Ds Colin Hertzog se bydrae oor die befondsing van gemeentes het die vraag Onthou jy nog die goeie ou dae? nogmaals laat opkom. Ek dink dat hierdie stuk wat ds Hertzog geskryf het, seker een van die belangrikste bydraes is wat in ’n baie lang tyd in Die Hervormer gepubliseer is. Mag ek weer verwys na my gesprek met die oom tydens huisbesoek: In die ou dae was dit eenvoudig, die prestasie van ’n predikant en gemeente is in ’n groot mate gemeet aan finansiële vooruitgang al dan nie. In die 25 jaar dat ek predikant is, het die situasie egter baie verander. Selfs van die gemeentes wat tradisioneel sterk was wat lidmate en finansies aanbetref, sukkel vandag meer en meer om maar net te oorleef. Maniere om geld te spaar en om inkomste aan te vul, raak minder en minder. Meer en meer gemeentes is besig om hulself vas te loop.
By die 71ste AKV is twee baie belangrike besluite geneem, naamlik Besluite 1 en 2. Ek is egter bekommerd dat die volle impak van hierdie besluite nog nie deur gemeentes en kerkrade besef word nie. Ds Hertzog help ons egter op ’n treffende, maklik verstaanbare wyse om hierdie twee besluite te verstaan. Hy skryf dat die besluite die beginsel bevestig het dat elke gemeente ten volle verantwoordelik is vir die volhoubare bediening van die evangelie. Volhoubare bediening het, skryf hy, met heelwat meer as die befondsing van ’n gemeente te make. Ja, hoewel befondsing ’n belangrike aspek van volhoubare bediening bly, is dit nie die hoofoorweging nie. Hy sê dat die vraag ontstaan hoe gemeentes in moeilike omstandighede befonds kan bly om die evangelie volhoubaar te verkondig.
’n Laaste woord: Ons harte gaan uit na almal wat deur die brande in Knysna beïnvloed is. Onthou, gister was nie altyd beter nie, dit is in ons hande om van môre ’n beter plek te maak.